Filetta feminiccia
A filetta feminiccia (Athyrium filix-femina) hè una spezia di filetta chì faci parti di a famiglia di i Woodsiaceae.

U nomu di u genaru Athyrium diriveghja di u grecu atiros (senza porti) datu a forma particulari di i so sori (i strutturi ripruduttivi). 

L'epitetu spicificu filix-femina faci rifirimentu à u so portu lebbiu è eleganti à pettu à un'antra spezia (Dryopteris filix-mas) chjamata, datu u so aspettu più ribustu, filetta maschili.

Discrizzioni
A filetta feminiccia hè una pianta vivaci incù i casci pudendu aghjunghja 1 m di longu, à cuntornu lungarinu o lanceulatu incù una punta lungarina, è i sigmenti di sicondu ordini dinò lungarini o lanceulati, divisi in lobi o lobi dintati. 

I strutturi ripruduttivi sò chjamati sori è sò reniformi è lungarini.

Ripartizioni
L'aria di ripartizioni di a filetta feminiccia copri a cinta timparata di l'emisferu nordu. Hè prisenti in Auropa, in Asia è in America subrana. Si trova in i furesti freschi sinu à a limita altitudinali di a furesta.

A filetta feminiccia hè prisenti in a Corsica sana.

Rifarimenti
 Jeanmonod D. & Gamisans J. (2013) Flora Corsica (2 ed), Edisud.

Noti 

Woodsiaceae
Flora di Corsica